CELEX: 32016D0851
Language: sl
Date: 2016-05-26 00:00:00
Title: Izvedbeni sklep Komisije (EU) 2016/851 z dne 26. maja 2016 o spremembi Priloge k Odločbi 2009/719/ES glede pooblastitve Hrvaške za revizijo njenega letnega programa spremljanja BSE (notificirano pod dokumentarno številko C(2016) 3097) (Besedilo velja za EGP)

28.5.2016   
            
            
               SL
            
            
               Uradni list Evropske unije
            
            
               L 141/131
            
         IZVEDBENI SKLEP KOMISIJE (EU) 2016/851
   z dne 26. maja 2016
   o spremembi Priloge k Odločbi 2009/719/ES glede pooblastitve Hrvaške za revizijo njenega letnega programa spremljanja BSE
   
      
         (notificirano pod dokumentarno številko C(2016) 3097)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Evropskega parlamenta in Sveta (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) in zlasti člena 6 navedene uredbe,
   ob upoštevanju naslednjega:
   
               (1)
            
            
               Uredba (ES) št. 999/2001 določa predpise za preprečevanje, nadzor in izkoreninjenje transmisivnih spongiformnih encefalopatij (TSE) pri živalih. Od vsake države članice zahteva izvajanje letnega programa spremljanja raznih oblik TSE na podlagi aktivnega in pasivnega nadzora v skladu s Prilogo III k navedeni uredbi. Poleg tega člen 6(1b) Uredbe (ES) št. 999/2001 določa, da imajo države članice, ki lahko dokažejo izboljšanje epidemioloških razmer v svoji državi, po merilih iz točke 7 dela I poglavja A Priloge III k navedeni uredbi, možnost revidiranja svojega letnega programa spremljanja.
            
         
               (2)
            
            
               Odločba Komisije 2009/719/ES (2) pooblašča države članice, navedene v Prilogi, da revidirajo svoje letne programe spremljanja bovine spongiformne encefalopatije (BSE) v skladu s členom 6(1b) Uredbe (ES) št. 999/2001. Trenutno je v navedeni prilogi navedenih 25 držav članic, in sicer vse države članice, razen Bolgarije, Hrvaške in Romunije.
            
         
               (3)
            
            
               Hrvaška je 22. januarja 2015 Komisiji predložila vlogo za revizijo svojega letnega programa spremljanja BSE.
            
         
               (4)
            
            
               Dne 8. februarja 2016 je Evropska agencija za varnost hrane (v nadaljnjem besedilu: EFSA) objavila znanstveno poročilo o oceni revizije režima spremljanja BSE na Hrvaškem (3) (v nadaljnjem besedilu: poročilo EFSA). Poročilo EFSA navaja, da bi lahko s pridružitvijo Hrvaške epidemiološki enoti, ki trenutno vključuje 25 držav članic, navedenih v Prilogi k Odločbi 2009/719/ES, ob upoštevanju izvajanja sedanjega nadzornega režima, odobrenega z Odločbo 2009/719/ES za navedenih 25 držav članic, BSE zaznali z vzorčno prevalenco vsaj 1 na 3 789 838 odrasle govedi s stopnjo zanesljivosti 95 %, in sicer v epidemiološki enoti, sestavljeni iz navedenih 25 držav članic in Hrvaške. Navedena vzorčna prevalenca je občutljivejša kot minimalna zahteva za nadzor vrste A, ki je opredeljena v točki 1(a) poglavja D Priloge II k Uredbi (ES) št. 999/2001 kot 1 primer na 100 000 pri populaciji odraslega goveda v državi ali regiji, pri čemer je stopnja zanesljivosti 95 %.
            
         
               (5)
            
            
               Od 14. do 23. junija 2010 ter od 26. novembra do 6. decembra 2012 je Komisija izvedla revizije na Hrvaškem, da bi ocenila ukrepe glede BSE (v nadaljnjem besedilu: revizije Komisije). Revizije Komisije so zajemale sistem identifikacije in sledljivosti goveda ter izvajanje prepovedi krmljenja na Hrvaškem. Rezultati revizij Komisije so bili torej uporabljeni kot element za oceno skladnosti vloge, ki jo je predložila Hrvaška z merili, določenimi v točkah 7.1(b) in (c) dela I poglavja A Priloge III k Uredbi (ES) št. 999/2001.
            
         
               (6)
            
            
               Na podlagi informacij iz vloge, ki jo je predložila Hrvaška za revizijo svojega letnega programa spremljanja BSE, informacij, predloženih v poročilu EFSA, in informacij, ki izhajajo iz revizij Komisije, je bil zahtevek Hrvaške pozitivno ocenjen. Zato je primerno Hrvaško pooblastiti za revizijo njenega letnega programa spremljanja BSE pod enakimi pogoji, kakor veljajo za 25 držav članic, ki so trenutno navedene v Prilogi k Odločbi 2009/719/ES.
            
         
               (7)
            
            
               Prilogo k Odločbi 2009/719/ES bi bilo zato treba ustrezno spremeniti.
            
         
               (8)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   V Prilogi k Odločbi 2009/719/ES se vnos „— Hrvaška“ vstavi po vnosu „— Francija“ in pred vnosom „— Italija“.
   Člen 2
   Ta sklep je naslovljen na države članice.
   
      V Bruslju, 26. maja 2016
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 147, 31.5.2001, str. 1.
   
      (2)  Odločba Komisije 2009/719/ES z dne 28. septembra 2009 o pooblastitvi nekaterih držav članic za revizijo njihovih letnih programov spremljanja BSE (UL L 256, 29.9.2009, str. 35).
   
      (3)  EFSA Journal (2016); 14(2):4399.